Texas
Texas sijaitsee Suurten tasankojen eteläpäässä, Meksikonlahden rannalla. Osavaltio rajoittuu lännessä New Mexicon osavaltioon ja Rio Grande -jokeen, joka on samalla Yhdysvaltojen ja Meksikon välinen raja. Pohjoisessa Texasiin kuuluu ns. "Texas Panhandle", joka sijaitsee Suurilla tasangoilla. Texasin pohjoispuolella sijaitsee Oklahoman osavaltio. Idässä Texas sen sijaan rajoittuu Arkansasin ja Louisianan osavaltioihin. Texasin pinta-ala on 695 622 neliökilometriä ja se on Alaskan jälkeen Yhdysvaltain toiseksi suurin osavaltio. Merkittäviä kaupunkeja ovat Dallas, Fort Worth, Houston, San Antonio, Austin ja Plano.
Coushattat
Kun Uuden Ranskan valta päättyi vuonna 1763, coushattat hajaantuivat. Osa siirtyi Louisianaan, osa liittyi Floridan seminoleihin ja loput etsivät asuinpaikan Texasin alueelta, joka tuolloin kuului Espanjalle. Texasissa coushattat tukivat aluksi Espanjaa, mutta Meksikon saavutettua itsenäisyyden coushattat tarjosivat apuaan Texasiin muuttaneelle Stephen F. Austinin siirtokunnalle. Texasin tasavallan itsenäistymistä vuonna 1836 coushattat tukivat auttamalla anglo-amerikkalaista siviiliväestöä vetäytymään turvaan Generalissimus Santa Annan meksikolaisarmeijan tieltä. Myöhemmin 1850-luvun aikana coushattat saivat alabamojen kanssa yhteisen reservaatin Texasista.